
ועדת הכלכלה 
 28/02/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס'  767>
 מישיבת ועדת הכלכלה 
 יום שלישי, ה' באדר התשע"ב (28 בפברואר 2012), שעה 15:00
<סדר היום:>
<1. הצעה לסדר היום (דיון מהיר): מכירת נכסים של חברת חלמיש, של חה"כ דב חנין>
<2. הצעה היום (דיון מהיר): מכירת נכסים של חברת "חלמיש", של חה"כ אורלי לוי-אבקסיס.>
נכחו:

<חברי הוועדה:> 
כרמל שאמה-הכהן – היו"ר
<מוזמנים:> 
חה"כ דב חנין
חה"כ אורלי לוי-אבקסיס

חה"כ ליה שמטוב
	שרה צימרמן
	–
	מנהלת אגף נכסים ודיור, משרד הבינוי והשיכון

	אהרון עבאדי
	–
	סגן חשב, משרד הבינוי והשיכון

	אביחי יפת
	–
	ראש ענף שיכון ומקרקעין אגף החשב הכללי, משרד האוצר

	אריאל יוצר
	–
	משרד האוצר

	גיל סער
	–
	מנכ"ל החברה, חברת חלמיש

	מירב פנחס
	–
	מנהלת לשכת מנכ"ל, חברת חלמיש

	אור עמית
	–
	פעיל, המשמר החברתי, שונות

	יוסף עספור
	–
	רכז נושא דיור, אמנסטי ישראל

	דוד דהאן
	–
	המשמר החברתי

	צבי לביא
	–
	עיתונאי


<מנהלת הוועדה:>
לאה ורון
<רשמת פרלמנטרית:>
אתי אפלבוים
<1. הצעה לסדר היום (דיון מהיר): מכירת נכסים של חברת חלמיש, של חה"כ דב חנין>
<2. הצעה היום (דיון מהיר): מכירת נכסים של חברת "חלמיש", של חה"כ אורלי לוי-אבקסיס.>
<היו"ר כרמל שאמה-הכהן:>
צהריים טובים. אני פותח את ישיבת ועדת הכלכלה. על סדר-היום דיון מהיר שהועבר ממזכירות הכנסת: מכירת נכסים של חברת חלמיש, הצעות לדיון מהיר של חברי הכנסת דב חנין ואורלי לוי-אבקסיס.   
בבקשה, חבר הכנסת דב חנין.

<דב חנין:>
תודה רבה לך אדוני היושב ראש. חברת "חלמיש" היא חברה לדיור ציבורי והיא אמורה לבנות, להשמיש ולנהל דירות של דיור ציבורי. זאת סוגיה שיש לה חשיבות ציבורית מאוד גדולה. הופתענו לראות שהחברה הזאת תיאלץ, או תידרש לשלם בשבועות הקרובים 100 מיליון שקלים למשרד האוצר, מתוקף הסכם גישור שנערך ביניהם. על מנת לשלם את הסכום הזה, כך אנחנו שומעים, חברת חלמיש תצטרך לממש את הנכסים האחרונים שלה, כולל קרקעות שנועדו לבניית דיור ציבורי. הקרקעות האלה תימכרנה והכסף יועבר למשרד האוצר.

אני מבין שיושבת הראש של חברת "חלמיש" עו"ד הדין תורג'מן, ניסתה למנוע את המהלך הזה והציעה להשתמש בכספי של החוק לבניית דיור ציבורי בשטח של "חלמיש" אבל משרד האוצר מסרב להצעה הזאת. 

אני אומר שהסוגיה הזאת היא לדעתי שערורייתית. בזמן שמדינת ישראל ומשרד האוצר צריכים להשקיע יותר כסף בדיור ציבורי כדי לייצר פיתרונות דיור ציבורי לאזרחים, מסתבר שאנחנו עדיין נמצאים בנתיב ההפוך. כסף שנמצא בקופות חברות הדיור הציבורי או משאבים שנמצאים בידי חברות הדיור הציבורי, ממשיכים לשמש למטרות אחרות, במקרה הזה לטובת האוצר. 

<היו"ר כרמל שאמה-הכהן:>
מדובר בדיבידנד או בתשלום חוב לאוצר?

<דב חנין:>
תשלום חוב לאוצר. 

<אביחי יפת:>
אין עליו מחלוקת.

<היו"ר כרמל שאמה-הכהן:>
בעיניך החלופה היא שהחברות הממשלתיות, בגלל תחום עיסוקן, לא ישלמו חובות למדינה?
<דב חנין:>
לא. אני אומר לך: הטענה של האוצר היא, שמשנת 2004 חברת "חלמיש" לא מעבירה למדינה כספים שאותם היא גבתה ממכירה של נכסים. זאת הטענה שהועברה אלי. אני אשמח אם יש לכם מה להגיד.
<היו"ר כרמל שאמה-הכהן:>
על מה החוב?

<דב חנין:>
על מכירת נכסים. זה כמובן חלק משערורייה הרבה יותר גדולה.

<היו"ר כרמל שאמה-הכהן:>
הדיור הציבורי בכללותו הוא שערורייתי. 

<דב חנין:>
נכון. המדינה ומשרד האוצר, חלקם בשערורייה הזאת היא שהם שואבים כספים מהדיור הציבורי ומפנים אותו למטרות שונות ובחלקן משונות. הם מעבירים כספים לסוכנות, בונים כבישים להתיישבויות בשטחים, עושים דברים שונים ומשונים הכול בחזותו של - - . 

<היו"ר כרמל שאמה-הכהן:>
אם הם עושים את זה, זה דבר פסול.

<דב חנין:>
זה דבר פסול.

עכשיו חברת "חלמיש" כנראה מכרה נכסים ולא העבירה את הכספים של הנכסים שהיא מכרה בשנת 2004. טוב שכך אחרת הכספים האלה גם היו עוברים לחור השחור שלא חוזר לדיור הציבורי.

אז חברת "חלמיש", וטוב שכך, לא העבירה את הכספים שהיא גבתה והם כרגע נמצאים ברשותה וטוב שכך כי הנה יש לה 100 מיליון שקלים לעשות פעולות למען הדיור הציבורי.
<היו"ר כרמל שאמה-הכהן:>
מה הם עשו עם הכסף הזה מאז?

<דב חנין:>
זאת שאלה שאדוני בוודאי יקבל עליה תשובות וגם אני אשמח.
<היו"ר כרמל שאמה-הכהן:>
אני לא זוכר איזה פרויקטים של "חלמיש" בדיור הציבורי.

<דב חנין:>
אבל הנה יש להם את ההזדמנות. אתה יודע, האם יצא לרחובות והעם דורש צדק חברתי.

<היו"ר כרמל שאמה-הכהן:>
תסביר לי על מה החוב?

<דב חנין:>
החוב הוא על מכירה. 
<אריאל יוצר:>
אני ממרכז בינוי ושיכון באגף התקציבים.

כמו שאמר כבוד היושב ראש, כדי למקד את הדיון, הדיון כרגע הוא על יחסי מדינה ו"חלמיש". לדיור הציבורי, אגב, יש תשובות גם על הטעמים.

<דב חנין:>
שמענו אותם מסגן שר האוצר, הוא מסכים לטענות. אולי הדרג המקצועי לא קורא את הפרוטוקולים של הכנסת אבל כדאי.

<אריאל יוצר:>
קורא ומשתתף.

כדי למקד את הדיון ולא לדבר על כל הנושא של הדיור הציבורי ברצוני לומר שחברת "חלמיש" היא חברה שהיא ב בעלות משותפת של עיריית תל-אביב והמדינה בשיעורים שווים של 50%-50% ותפקידה הוא לנהל את הדיור הציבורי. 

<היו"ר כרמל שאמה-הכהן:>
היא מנהלת או שהיא גם הבעלים?

<אריאל יוצר:>
הבעלים של כל הדירות זאת המדינה. 
<לאה ורון:>
זה לא בשותפות עם עיריית תל-אביב?

<אריאל יוצר:>
השותפות היא על החברה לא על הנכסים. 

<היו"ר כרמל שאמה-הכהן:>
הנכסים הם בבעלות מלאה של המדינה. 

מי הבעלים שרשום באמת?

<אריאל יוצר:>
חלק מהנכסים הרישום בהם נעשה בצורה לא תקינה והם לא נרשמו על שם המדינה. זה לא רק בחברת "חלמיש", דרך אגב, אלא גם בעוד חברות. אנחנו עובדים על הנושא הזה כדי לשנות את הרישום. אין מחלוקת על זה שהנכסים הם נכסים בבעלות המדינה רק חוקית הם לא תמיד נרשמו כך. 

<גיל סער:>
יש מחלוקת.
<אריאל יוצר:>
בכל אופן, ההתקשרות הבסיסית או ההסכם הבסיסי אומר שחברת חלמיש מנהלת את הנכסים ובגין אותו ניהול היא מקבלת עמלות. ברגע שהדירות נמכרות במבצעי מכר כאלה ואחרים, הכסף בגין המכר  צריך להגיע לקופת אוצר המדינה לכספי הדיור הציבורי ומדינת ישראל, הממשלה והכנסת מאשרות תקציבים. 
<היו"ר כרמל שאמה-הכהן:>
כל כספי המכירה. 

<אריאל יוצר:>
כל כספי המכירה. הן מאשרות תקציבים שבהן קונים דירות חדשות. דרך אגב, אפשר להראות שבשנים האחרונות נקנו לא מעט דירות חדשות במעל ל-200 מיליון שקלים רק בשנה האחרונה. גם על זה אפשר לעשות דיון.
<היו"ר כרמל שאמה-הכהן:>
למה הכסף בכלל היה צריך לעבור דרכם? למה כשאדם קונה הוא לא מפקיד את הכסף לקופת האוצר?
<אביחי יפת:>
כי היא המנהלת. גם המכר מבוצע באמצעות החברה. 
אני רפרט שיכון בחשב הכללי. 

<היו"ר כרמל שאמה-הכהן:>
מה המניע המשפטי שההפקדה היא לא למדינה. 

<אריאל יוצר:>
ההפקדה היא ישירה למדינה כי זה הכסף של המדינה. 

<היו"ר כרמל שאמה-הכהן:>
נכון, אז מה היתה המניעה? למה היה צריך להעביר את זה דרכם?

<אריאל יוצר:>
"חלמיש" הוא המנהל.
<היו"ר כרמל שאמה-הכהן:>
אני מבין שהוא המנהל וכל חודש הוא אוסף את השכירות, מטפל בבעיות, באחזה. 

<שרה צימרמן:>
הוא גם מוכר עבור המדינה.
<היו"ר כרמל שאמה-הכהן:>
אם אני עכשיו עורך-דין ואני מנהל את המכירה – אלא אם כן הלקוח שלי הוא איזה חוסה. אבל המדינה היא לא, למדינה יש חשבונות, יש חשב כללי. אני ניהלתי, ערכתי את החוזה, ביצעתי את המכרז, אבל התשלום צריכים ללכת לאוצר המדינה. 

<אריאל יוצר:>
צריך להבין. מי שקונה את הדירה או מי שהדירה נמכרת לו הוא דייר בדיור הציבורי. 
<אביחי יפת:>
אתה צודק. העברת הכספים בפועל יכולה להיות לחשבון של המדינה, אתה צודק.
<היו"ר כרמל שאמה-הכהן:>
נכון.

<אריאל יוצר:>
לחשבון של המדינה ולא דרך "חלמיש".

<היו"ר כרמל שאמה-הכהן:>
לא רק ב"חלמיש", בכל החברות האלה. 

<דוד דהאן:>
החברות המשכנות הן סוג של מתווכים. צריך לעשות את זה ישירות למדינה. 

<היו"ר כרמל שאמה-הכהן:>
אני לא חושב שיש להם רישיון תיווך. היום לפי החוק רק מתווך שרשום יכול לגבות דמי תיווך.

<אריאל יוצר:>
זאת טענה לגיטימית אנחנו גם נבדוק אותה.
<דב חנין:>
אז זה גם יקל עליכם להעביר את זה דרך החור השחור. 
<אריאל יוצר:>
הדיון על החור השחור הוא דיון לגיטימי.

<דב חנין:>
אתם כל פעם מקדמים את החור השחור הזה ומרחיבים אותו עוד קצת.

<אריאל יוצר:>
אני מגובה במספרים להראות שהכסף - - - 

<היו"ר כרמל שאמה-הכהן:>
אי-אפשר לקרוא לתקציב המדינה חור שחור.

<דב חנין:>
זה לגמרי חור שחור. ישנה החלטת ממשלה משנת 1999 שכל הכספים האלה הם צבועים והם ישמשו אך ורק לטובת דיור ציבורי.
<היו"ר כרמל שאמה-הכהן:>
למה אין בג"צ על זה שמישהו פועל בניגוד לחוק?

<דב חנין:>
זאת שאלה מצוינת.

<היו"ר כרמל שאמה-הכהן:>
כל-כך הרבה בג"צים שטותיים מוגשים. הנה בג"צ עם המון סיכויים.

<דב חנין:>
חבר הכנסת שאמה, אני איתך. אדוני צודק. בג"צ, ועדת חקירה פרלמנטרית, להעמיד את האנשים לדין. כל מהלך שאתה מקבל אני מייד לצידך ומאחוריך.

<אריאל יוצר:>
אין שום בעיה להראות מספרים שבהם תקציב הדיור הציבורי וההכנסות ממכר, לא רק שלא קטנו עם השנים אלא גדלו. כל הכסף שהתקבל ממכירת נכסים - - - 
<היו"ר כרמל שאמה-הכהן:>
כמה דירות אנחנו רוכשים בשנה לדיור הציבורי?
<אריאל יוצר:>
זה משתנה. 

<דב חנין:>
38,000 דירות משנת 1999. 
<אריאל יוצר:>
נרכשו?

<דב חנין:>
לא, נמכרו. אתם לא רוכשים.

<אריאל יוצר:>
בוודאי שאנחנו רוכשים. רק בשנה האחרונה רכשנו כ-200 דירות חדשות. זה מעל 200 מיליון שקל.
<היו"ר כרמל שאמה-הכהן:>
בכמה מכרתם באותה שנה?
<אריאל יוצר:>
אין היום יותר מכירה. מכירות התבצעו בשני מסלולים. המסלול הראשון היה מבצעי מכר. בשנים האחרונות לא יצאו מבצעים.
<היו"ר כרמל שאמה-הכהן:>
לפני שבועיים היה אצלי אזרח שאמר לי: רוצים ממני יותר מידי כסף על רכישת הדירה מ"עמידר". ממי הוא רוכש?
<אריאל יוצר:>
יכול להיות שהוא נמצא בתוך הוראות המעבר. 

<שרה צימרמן:>
יכול להיות שהוא רוצה לקנות בלי הנחות. נתנו הנחות גדולות מאוד. 
<היו"ר כרמל שאמה-הכהן:>
לא משנה באיזה דרך, כמה נמכרו בשנה שעברה?
<אהרון עבאדי:>
ב"עמידר" נמכרו 1,100 דירות. 
<היו"ר כרמל שאמה-הכהן:>
אז רק ב"עמידר" פי 5, פי 6. 

<אהרון עבאדי:>
הם האחרונים.

<היו"ר כרמל שאמה-הכהן:>
רציתי רק לראות אם זרם המכירות של הדיור הציבורי הוא חיובי או שלילי. הוא שלילי חזק. 

<אריאל יוצר:>
זה דייר שעד עכשיו היה דייר בדיור הציבורי והוא ירד מהמצבת.
<היו"ר כרמל שאמה-הכהן:>
זה היה נכון אם לא היו עומדים בתור עוד כמה עשרות אלפים.  יש לי תחושה שאלף מהם פנו אלי לשאול למה הם לא מתקדמים בתור. 

<שרה צימרמן:>
יש הבחנה בין ותיקים שזה בערך 2,000 איש לבין עולים. עולים זה לפי קריטריונים של משרד הקליטה שזה קריטריונים מקלים. 
<אריאל יוצר:>
דיירי דיור ציבורי שיש להם תעודת זכאות ממשרד השיכון ולא קיבלו דירה עומדים על 2,000. 
<היו"ר כרמל שאמה-הכהן:>
בכלל, האג'נדה של המדינה היא להרחיב את הדיור הציבורי? יש איזו החלטה מסודרת ולא מה ששר כזה או אחר חושב?
<אריאל יוצר:>
אני אסביר. באופן עקרוני לתת למישהו הטבה של מיליון שקלים, למרות שבאמת אנחנו מדברים על אנשים שהם הכי חלשים בחברה, לתת למישהו הטבה חד פעמית של מיליון שקל, אני חושב שיש בזה בעיות. אם זה הפיתרון הטוב ביותר אפשר לדון בזה. יש גם פיתרונות אחרים.
<היו"ר כרמל שאמה-הכהן:>
אבל הדיור הציבורי לא חייב להיות הטבה חד פעמית לאדם אחד. יכולה להיות שכירות מוגבלת ל-5-6 שנים. תחנה של רענון למי שקשה לו.

<אריאל יוצר:>
נכון. גם עכשיו בדוח טרכטנברג שמחכה לאישור הממשלה יש טיפול בעניין הזה, באותם 2,000 אנשים שמחכים בתור. מוצע להגדיל להם את הסיוע בשכר הדירה באופן משמעותי כך שהם יכולים להגיע עד ל-3,000 שקלים בחודש סיוע בשכר דירה. זה בוודאי פיתרון גם טוב יותר ממה שיש היום בגובה הסכום ואני גם חושב שמבחינה כלכלית וסבירה הוא טוב ונכון יותר והוא לא נותן הטבה חד פעמית כל-כך גדולה.. 

<היו"ר כרמל שאמה-הכהן:>
בוא נתמקד בטיעון של חבר הכנסת דב חנין. האם זה נכון עובדתית ש"חלמיש" נאלצת אדמות שבבעלותה?
<אריאל יוצר:>
צריך לשאול מאיפה חלמיש קנתה את האדמות הללו? 

<היו"ר כרמל שאמה-הכהן:>
מהכספים הללו?

<אריאל יוצר:>
כן. 

<אביחי יפת:>
אני רק רוצה לחדד. זה לא משנת 2004 אלא משנת 1999 כשחברת "חלמיש" - - - 
<דב חנין:>
מהתחלת "השוד הגדול" של כספי הדיור הציבורי על-ידי האוצר. הם לא הסכימו להשתתף בשוד הגדול הזה? זה לא בסדר. 

<אריאל יוצר:>
איזה שוד?
<דב חנין:>
שוד, גניבה. 

<היו"ר כרמל שאמה-הכהן:>
הם מכרו את הדירות.

<דב חנין:>
לא, הם גנבו את כל הכסף.

<אריאל יוצר:>
מי גנב את כל הכסף?

<דב חנין:>
אתם גנבתם את הכסף.

<אריאל יוצר:>
אני  אשמח לשבת על המספרים ולהראות לך. 

<דב חנין:>
3 מיליארד שקלים. ישבתי עם סגן השר שלך. הוא אמר לי שמיליארד הועברו לסוכנות היהודית והוא רוצה לדרוש את זה בחזרה. אני מאחל לו בהצלחה. יש אצלכם כמה מאות מיליונים וכמה מאות מיליונים משמשים למטרות שונות ומשונות.  

<אריאל יוצר:>
אצלנו אין מאות מיליונים, בטח שלא מאות מיליונים.
<דב חנין:>
אדוני, יש לנו מספרים של מרכז המחקר והמידע של הכנסת. אין לי אותם כאן אבל הם מאוד מדויקים, מאוד ברורים. יש אצלכם מאות מיליונים. 

<אריאל יוצר:>
אני מוכן לשבת עם הנתונים ולהראות. הסכם הסוכנות הוא באמת נקודה נכונה, כפי שאתה אומר. צריך ללמוד כמובן מה עומד מאחוריו. זה לא שהסוכנות מישהו רצה להשאיר אותה ולכן אמר לה לקחת את כספי הדיור הציבורי. הדירות האלה הן דירות שלה. אם מוכרים לה אותן, אז היא אמרה שהכסף מגיע אליה. נכון או לא נכון, אפשר לדון על זה אבל זה המצב. 

אני לא מתכוון לחסל באופן שיטתי ומגמתי - - -  

<שרה צימרמן:>
אני ממשרד השיכון אגף נכסים ודיור.

התנהל גישור בין חלמיש והמדינה יחד עם. השופט תיאודור אור היה המגשר. בסך הכול התקדמו יפה והגיעו לאיזה מתווה. היה צריך לשפץ שם דברים אחרונים. בסופו של דבר זה לא הסתייע. הסיום של הסיפור הזה היה צריך להיות אצל החשב הכללי. בין לבין הסתבר שלחברה אין כנראה את הכספים להחזיר את המדינה והכספים הם בעיקר הנכס הזה. לכן, זה שהחברה היום רוצה היום למכור את הנכס הזה ולעשות בו שימוש אחר, זה אומר שהמדינה לא תקבל את חובה. אנחנו אחרי תהליכים שהצד השני הבין את זה. 
<לאה ורון:>
האם "חלמיש" אכן נדרשת לשלם למדינה מאה מיליון שקלים?
<אביחי יפת:>
המגשר פסק רק לגבי רכיב אחד של החוב. יש עוד סכומים שהחברה חייבת בהם ויש סכומים שהמדינה לא העבירה לחברה. החוב של "חלמיש" כלפי המדינה עומד היום על כ-260 מיליון שקל.  זה החוב של "חלמיש" כלפי המדינה. 
<היו"ר כרמל שאמה-הכהן:>
כולל מה שנתון במחלוקת?
<אביחי יפת:>
כולל מה שנתון במחלוקת.

<היו"ר כרמל שאמה-הכהן:>
על מה המחלוקת אם אתם אומרים שהם בסך-הכול מנהלים ואין להם זכויות?

<אביחי יפת:>
היינו בגישור אצל המשנה לנשיא בית המשפט העליון בדימוס תיאודור אור. מר תאודור אור קבע שנכון למרץ 2010 החוב של החברה על רכוש בהשקעה עומד על 80 מיליון שקלים. זה החוב שהחברה היתה צריכה לתת. בנוסף לזה היה עוד חוב של מכר רכוש מנהלי שהם העבירו, שעמד על מעל 20 מיליון שקל ועוד חובות בגין שכר דירה שהם לא העבירו. 
המחלוקת בין החשב הכללי לבין החברה היתה לגבי משך הפריסה שהחברה תצטרך לתת ואלו ביטחונות היא תספק לפריסה שהיא תבצע. מאז ועד היום עברו הרבה מים בנהר והחברה היום, כמו שכתבה יו"ר הדירקטוריון החדש של החברה, מתנערת מחובה למדינה ולא מתכוונת לשלם את החוב הזה למדינה. אנחנו הגענו להסכמות גם עם מנכ"ל חברת חלמיש שיושב לצידי, על התשלום שהחברה תבצע למדינה ובכך תסתיים הפרשה הזאת.

אני רוצה לחזור ולהדגיש שהפרשה הזאת היא אחרי משא ומתן ארוך ואחרי משאבים רבים שהמדינה ה שקיעה, כולל פנייה למגשר, ואחרי הצעה של מגשר, שכבודו במקומו מונח. אין לזלזל בהצעה הזאת. 

<שרה צימרמן:>
הפרויקט שמדברים עליו הוא לא פרויקט לדיור ציבורי. הוא פרויקט בסגנון של מחיר למשתכן ולא דיור ציבורי.
<אריאל יוצר:>
והזכאים הם לא אותם זכאים. אנחנו מדברים על שכבות אחרות, במצב סוציו אקונומי אחר. זה לא תפקידה של "חלמיש".
<היו"ר כרמל שאמה-הכהן:>
חברת "חלמיש", בבקשה. 

<גיל סער:>
אני מנכ"ל "חלמיש".

נאמרו פה הרבה דברים ואני אשים דברים על דיוקם. ראשית, על-פי חוות דעת משפטית שיש לחלמיש, הדירות שהיא מגדירה אותן בבעלותה, הן אכן בבעלות "חלמיש" ויש לה את הזכות להירשם כבעלים באותן הדירות.

לגבי הנושא של הגישור. אכן התקיים גישור בפני כבוד השופט בדימוס תיאודור אור. המגשר המליץ על מתווה מסוים, כאשר המתווה הזה בשלב הזה אין לגביו אישור. אגב, לא של "חלמיש" וגם לא של משרד האוצר, כך שהמתווה הזה עדיין נמצא בתהליך של דיונים.

הקרקע המדוברת במתחם הגדנ"ע מיועדת לבנייה של 300 יחידות דיור, כאשר 15 יחידות דיור מתוך ה-300 אמורות להגיע לדיירי הדיור הציבורי ושאר  285 יחידות דיור אמורות לשמש במתווה של מחיר למשתכן, זכאים של משרד הבינוי והשיכון, בני מעמד הביניים. אנשים שגם להם צריכים למצוא פיתרונות דיור ראויים. 

לגבי היקף החובות לכאורה שטוענים שיש ל"חלמיש" לאוצר, אני יכול להגיד לכם מבלי לפרט פירוט יתר שגם ל"חלמיש" יש דרישות כספיות מהמדינה. 

<אריאל יוצר:>
אם כבר מדברים על ייעודם של כספי הדיור הציבורי אז כספי הדיור הציבורי צריכים להגיע לאוכלוסייה הזכאית לדיור ציבורית.

<דב חנין:>
לגמרי.

<אריאל יוצר:>
זאת אוכלוסייה במצב סוציו-אקונומי הרבה יותר גרוע ממי שזכאי לדיור בר השגה.

<דב חנין:>
אין על זה ויכוח. 

<אריאל יוצר:>
שם מדברים על מעמד ביניים, הגג שלו זה עשירון שביעי. זה רחוק מאוד מהמצב שבו נמצאים דיירי הדיור הציבורי. 285 דירות מכספי מכר של דירות דיור ציבורי שילכו לדיור בר השגה, נראים לי ממש שימוש שהכסף לא מגיע ליעדו.

<דב חנין:>
אני בהחלט מצטרף. אני חושב שהכסף הזה, כמו כל הכספים האחרים שנמצאים בידי האוצר, צריכים להגיע אך ורק לדיור ציבורי. אל תיקחו את הכסף הזה, הוא ישמש אך ורק לדיור ציבורי. תחזירו את הכספים האחרים שלקחתם, גם הם ישמשו לדיור ציבורי ובא לציון גואל.
<אריאל יוצר:>
עכשיו נשאלת השאלה מי צריך להיות הגורם המקצה? חברת "חלמיש" שתפקידה הוא לנהל דירות או מדינת ישראל שתפקידה להקצות את הדירות.
<דב חנין:>
מדינת ישראל, אדוני, אני אומר בשפה עדינה, נכשלה בהתחייבותה. זאת החלטת ממשלה. יש לי אפילו את מספרה של החלטת הממשלה. ההחלטה היא מאוד ברורה והיא אומרת שאת הכסף הזה מקצים לרכישה ולבנייה של דירות דיור ציבורי. מדינת ישראל נכשלה בזה. הכסף שמגיע אליכם, איכשהו לא הצליח להגיע ליעד שאליו הוא היה צריך להגיע לפי החלטת הממשלה. לכן, את זה צריך לתקן. בוודאי אסור להמשיך את זה צעד נוסף הלאה. 
<היו"ר כרמל שאמה-הכהן:>
מה עוד, חבר הכנסת חנין?

<דב חנין:>
אדוני היושב ראש, אני חושב שבסיכום שלנו אנחנו נחליט שהוועדה מגינה על כבודה של הממשלה ודורשת שאכן כל הכספים שנלקחים מקופת הדיור הציבורי ומחברות הדיור הציבורי יוקצו אך ורק לטובת מימון של בנייה ושל - - - 
<היו"ר כרמל שאמה-הכהן:>
מה אומר החוק? החוק החליט על מכירת דיור ציבורי הוא לא קבע על ייעוד של כספים או של פרופורציה.
<דב חנין:>
אני חושב שהחוק גם דיבר על ייעוד של כספים. החוק דיבר על ייעוד של כספים אבל במידה שבכלל היה בנושא הזה ספק, הספק הזה הוסר מכוח החלטת ממשלה מאוד מאוד מפורטת משנת 1999 שאומרת –ועל זה כולנו  מסכימים ואין על-כך מחלוקת - שכספי המכירה של דירות לדיור ציבורי, 38,000 שנמכרו עד היום - - - 
<היו"ר כרמל שאמה-הכהן:>
אבל אם זאת החלטת ממשלה - - - 

<צבי לביא:>
זה נמצא בחוק. 

<דב חנין:>
אבל היא לא שונתה. 

<היו"ר כרמל שאמה-הכהן:>
אם זאת החלטת ממשלה, אז היא משתנה בשנייה.
<דב חנין:>
אבל היא לא שונתה. 
<היו"ר כרמל שאמה-הכהן:>
הממשלה אומרת שהיא רוצה לעשות משהו אחר, זאת זכותה.

<דב חנין:>
אתה צודק, הממשלה בהחלט יכולה לשנות את החלטתה אבל הממשלה לא שינתה את החלטתה. החלטת הממשלה הזאת מ-1999 - - - 

<היו"ר כרמל שאמה-הכהן:>
היא יכולה לשנות את החלטתה בהתנהגות. 

<דב חנין:>
לא, לא. 

<היו"ר כרמל שאמה-הכהן:>
למה? אם היא לא כפופה לחוק או חתומה על הסכם, מה המשמעות של החלטת ממשלה מבחינת נורמה?

<דב חנין:>
מבחינת נורמה, החלטת הממשלה לכל גורמי הממשלה היא החלטה מחייבת.

<היו"ר כרמל שאמה-הכהן:>
עד הודעה חדשה. 

<דב חנין:>
כן, אבל מישהו החליט על דעת עצמו בלי החלטת ממשלה ובלי סיכום של אף אחד שעומד מאחורי הסיכום הזה. מישהו החליט להשתמש בכספים.
<היו"ר כרמל שאמה-הכהן:>
מה זה מישהו? מי זה יכול להיות?

<דב חנין:>
לא יודע. 

חברת הכנסת אורלי לוי מציעה להקים בנושא הזה ועדת חקירה פרלמנטרית. אני בעד. בוא נקים ועדת חקירה פרלמנטרית ונבדוק מי החליט. 

<אריאל יוצר:>
הדיון כאן הוא על מסלול הכסף וגם זה קבוע בהחלטות ובחוק. מסלול הכסף הוא שהכסף צריך להגיע להכנסות המדינה.

<היו"ר כרמל שאמה-הכהן:>
כללי.
<אריאל יוצר:>
כללי. הוא נרשם בהכנסות. יש תקנת הכנסה בתקציב משרד הבינוי והשיכון והכסף צריך להגיע לשם. הוא לא צריך להישאר בקופת "חלמיש" ו"חלמיש" לא סוברנית לעשות איתו דברים שנראים חשובים לה או לכל אחד אחר. הכסף צריך להגיע לתקנה הזאת. 
<דב חנין:>
הכסף צריך לשמש אך ורק לדיור ציבורי, נכון?

<אריאל יוצר:>
אין ויכוח.

<דב חנין:>
חשוב לומר את זה. 
<אריאל יוצר:>
השאלה כרגע כאן היא מה מסלול הכסף? האם הוא נשאר בקופת "חלמיש" והיא זאת שמחליטה מה השימוש הנכון, או שזה מגיע למדינה?

<דב חנין:>
מה שמעניין אותי זה ייעודו של הכסף. אותי מעניין שהכסף הזה ישמש אך ורק למטרה של דיור ציבורי.

<שרה צימרמן:>
חברת "חלמיש" היא חברה שיש לנו איתה בעיה הרבה שנים בהרבה תחומים.  היה אותו ויכוח עם חברת "שיקמונה" והכסף עבר למשרד השיכון והכסף חזר לחברה רק לנושאים של דיור ציבורי. כך הסתדרנו ואנחנו רוצים להסתדר גם איתם אבל זה לא צלח עד היום. זה לא אומר שניקח את הכסף ונעשה דברים אחרים, ממש לא. 
<אביחי יפת:>
דרך אגב, הכסף שנמצא בקופה של החברה היה יכול לשמש לדיור ציבורי כבר הרבה מאוד זמן אבל הוא עדיין שוכב בקופה של החברה.
<דב חנין:>
זה לא בסדר. אם היית רק מזדמן לדיונים אחרים היית שומע כמה ביקורות יש לי על חברת "חלמיש". חבל על הזמן, אני פשוט לא רוצה להתחיל כי אני לא אסיים. זה דיון מהיר ויש לנו מסגרת זמן של שעה. יש לי ביקורת רבה על חברת "חלמיש". אבל, אני חושש שגם הכסף הזה יצטרף לעוד הרבה כספים יפים וטובים שיצאו מתוך הדיור הציבורי והגיעו למקומות שונים ובחלקם גם משונים.

<אביחי יפת:>
אמרה לה בפירוש מנהלת אגף נכסים במשרד השיכון שהכסף לא ישמש - - - 
<גיל סער:>
עם כל הכבוד ויש כבוד, חבר הכנסת חנין. אנחנו באמת לא נפתח פה נושאים שהם לדיונים אחרים.
אני רוצה להעיר לחברתי שרה. למה משמשים הכספים? 

<לאה ורון:>
נתחיל רגע אחרת. במסמכי החברה, לשם מה הוקמה החברה?

<גיל סער:>
החברה הוקמה לשם שיקום משכנות עוני. זה הייעוד הראשוני שלשמו הוקמה החברה וזה היה בתחילת שנות השישים. הכספים הללו משמשים אותנו לטובת הדיור הציבורי. אנחנו מבצעים שיפוצים בדירות, אנחנו מבצעים דברים רבים. אם אתם מעוניינים אנחנו נשמח לארח אתכם אצלנו ונראה לכם גם את הדברים היפים שאנחנו מבצעים.

<דוד דהאן:>
רק תיווך.

<גיל סער:>
תיווך אני לא יודע מה זה. 
<דוד דהאן:>
קבלנים עושים את זה לא אתם. אתם רק מתווכים בין הקבלנים לבין הדירות.

<גיל סער:>
קבלנים עושים עבודה מקצועית כיוון שהחברה לא מעמיסה על עצמה כוח אדם שיעשה את כל עבודות השיפוצים אלא מעסיקים אנשי מקצוע בנושא הזה. 

<דוד דהאן:>
משרד השיכון יכול היה לעשות את זה. 
<לאה ורון:>
אם אדוני רוצה רשות דיבור, בבקשה לבקש מהיושב ראש, אני מניחה שהוא ייתן לך. 
<גיל סער:>
הדיון הזה הוא גם על הנושא של הקרקעות. קרקעות שמשווקות, בסופו של דבר מגיעות לבנייה והבנייה הזאת מביאה עוד פיתרונות דיור לטובת אזרחי המדינה. אני יודע שיש כוונה ואני רואה את שר הבינוי והשיכון משקיע לילות כימים כדי שיהיה היצע דירות גדול יותר במדינת ישראל. אז קרקעות שמשווקות, משווקות לטובת ההשקעה בדיירי ובדירות הדיור הציבורי ובסופו של יום למען הגדלת מלאי הדירות במדינת ישראל. 

<דב חנין:>
אדוני, ביקשתי שבסיכום שלנו יהיה ברור שהכספים הללו צריכים לשמש אך ורק למטרות של דיור ציבורי.  אנחנו מודאגים מאוד מהמצב שבו כספים של דיור ציבורי מתגלגלים למטרות אחרות. 
אני גם מצטרף לדעתך, אדוני היושב ראש. הניסיון מלמד, גם אם מישהו חשב אחרת, שהחלטות ממשלה בסוגיה הזאת כנראה לא הספיקו ולא מספיקות. אם אנחנו רוצים באמת לעגן ולהבטיח את כספי הדיור הציבורי, את הדבר הזה צריך לעגן בחקיקה כי אחרת אותה נורמה לקויה וקלוקלת של שימוש בכספי דיור ציבורי למטרות אחרות תימשך. גם כספי הדיור הציבורי שנגבו בעבר, לא יוחזרו ליעדם הנכון והמקורי. 

<לאה ורון:>
אני רוצה להזכיר לך את הדיון שקיימה הוועדה ב-23.1 ולשאול: האם פרויקט הבנייה בשכונת "נווה עופר" זה אותו פרויקט של שכונת הגדנ"ע?

<גיל סער:>
פרויקט הגדנ"ע נמצא בתוך שכונת נווה עופר.

<לאה ורון:>
הבנתי. כבר אז ניתנה המלצה של הוועדה להקצות לדיור הציבורי מספר רב של דירות. האם היתה התייחסות? בדקתם את ההמלצות של הוועדה, בין היתר בעניין של עיסוקיו של היועץ המשפטי של החברה בפעולותיו כעורך דין פרטי מול דיירי "חלמיש".

<גיל סער:>
אני אענה גם על הנקודה הזאת. 

לעניין מתחם הגדנ"ע. מתחם הגדנ"ע, מה שבוצע בעזרתה של עירית תל-אביב במסגרת הוועדה המקומית, הושבחה הקרקע והוספו לה יותר מ-50 יחידות דיור על אותה חלקת אדמה. זאת נקודה אחת.
לעניין היועץ המשפטי של החברה. אני אקריא לפרוטוקול את מה שכתבתי: "יכול עורך דין להימצא בניגוד עניינים כאשר שיקולי טובתו של לקוח אחד שלו עומדים בסתירה או באים על חשבון שיקולי טובתו של לקוח אחר שלו. בעניינו, מימוש חובותיו של עורך-דין כלפי הלקוח לטובת הלקוח ובהתאם לדרישת הלקוח ועל-פי כל דין, אינם יכולים להעמידו במצב של ניגוד עניינים. למעלה מן הצורך יובהר עוד" - - - 
<לאה ורון:>

על איזה פרוטוקול אתה מקריא?

<גיל סער:>
אני מקריא מתוך מכתב שלי.

<היו"ר כרמל שאמה-הכהן:>
שכתב המנכ"ל, זה מכתב שלו.

<גיל סער:>
אני מקריא במקום שאגיד לך בעל-פה.
<לאה ורון:>
אוקיי.
<גיל סער:>
למעלה מן הצורך, יובהר עוד כי יועצה המשפטי של החברה, משרד עורך הדין עמידור, אינו מחליט בדבר הגשת תביעות. דירקטוריון החברה והנהלתה הם המחליטים בנושא זה. 
<היו"ר כרמל שאמה-הכהן:>
דירקטוריון החברה והנהלתה לא מחליטים בין היתר על בסיס ייעוץ משפטי שהם מקבלים מהיועץ המשפטי של החברה?

<גיל סער:>
היועץ המשפטי של החברה הוא יועץ משפטי של החברה אבל למי החברה מוסרת את התיק המשפטי והאם היא בכלל תובעת או לא תובעת, מחליטה החברה ולא היועץ המשפטי.

<לאה ורון:>
למי אדוני העביר את המכתב?
<גיל סער:>
המכתב הזה לא הועבר לאיש.

<לאה ורון:>
זאת אומרת שלבקשה של הוועדה לא היתה התייחסות שלכם?

<גיל סער:>
נכון לרגע זה. 

<לאה ורון:>
לבקשה מתאריך 23.1.2012?

<גיל סער:>
נכון לרגע זה ההתייחסות נשארה בתוך החברה. 

<היו"ר כרמל שאמה-הכהן:>
יש לזה עוד תקדים שיועץ משפטי של חברה הוא גם משרד חיצוני שנותן לו שירות?

<גיל סער:>
למיטב ידיעתי, בהרבה מאוד חברות ממשלתיות ועירוניות כך הוא המצב.
<היו"ר כרמל שאמה-הכהן:>
בהרבה מאוד חברות ממשלתיות ועירוניות?

<גיל סער:>
למיטב ידיעתי, כן. 

<לאה ורון:>
אני מקווה שהן לפחות משיבות לכנסת כשהכנסת מניחה מסקנות על שולחן המליאה. 
<היו"ר כרמל שאמה-הכהן:>
זה בדוק? אתה יודע בוודאות על עוד אחד שניים?

<גיל סער:>
אני יודע על חברות נוספות שבהן היועץ המשפטי של החברה מקבל גם תיקי תביעה מהחברה. 

התחלתי לומר קודם לגבי המתחם של הגדנ"ע. במסגרת הוועדה המקומית, מעבר לנושא של תוספת זכויות ליחידות דיור הוחלט גם להקצות 15 יחידות דיור לטובת הדיור הציבורי ושהשאר יוקצה לזכאים בהתאם לקריטריונים של משרד - - - 

<היו"ר כרמל שאמה-הכהן:>
לאה, אני מבקש להעביר את הפרוטוקול ליועצת המשפטית של הוועדה.  אני רוצה את חוות דעתה ואת המלצתה כיצד הוועדה צריכה לנהוג. לנו חברי הכנסת, גם בדיון הקודם וגם עכשיו, זה נשמע מאוד מאוד תמוהה ובעייתי. יכול להיות שאנחנו טועים באבחנתנו המשפטית בדבר החשש לניגוד עניינים. אני סומך עליה שהיא תיתן לנו חוות דעת מנומקת כיצד לפעול. אין ועדה למניעת ניגוד עניינים ברשות החברות, כמו במשרד הפנים?
<גיל סער:>
לא מוכר לי. 

<היו"ר כרמל שאמה-הכהן:>
אולי זה היועץ המשפטי לממשלה. מישהו צריך להעביר את העין על זה, בטח אם זה גם לרוחב. חשבתי שזה משהו נקודתי ב"חלמיש". 

<שרה צימרמן:>
זה הוא אומר.

<היו"ר כרמל שאמה-הכהן:>
שאלתי אותו אם הוא בוודאות יודע על עוד כמה מקרים.

<גיל סער:>
אמרתי שלמיטב ידיעתי זה המצב גם בחברות נוספות.

<דוד דהאן:>
ב"עמידר" אני מכיר את זה גם. 
<גיל סער:>
רק כדי להשלים את מה שלא השלמתי קודם: הוועדה המקומית תל-אביב-יפו החליטה על הקצאה של 15 יחידות דיור לטובת הדיור הציבורי. לפי הידוע לי, ושרה צימרמן תוכל כמובן לאשר או להכחיש, שמשרד הבינוי  והשיכון, על-פי המדיניות שלו, לא מקצה יותר מאשר יחידת דיור אחת או שתיים בבניין. זה נכון, שרה?

<שרה צימרמן:>
כמדיניות של אכלוס? הוא משתדל לפזר כמה שאפשר כדי שלא יהיה כבד על אותו בית. 
<גיל סער:>
כדי לא לייצר סלמס ולא לייצר שכונות עוני. לכן במצב הזה, כמספר הבניינים, יהיו גם מספר יחידות הדיור או מספר קרוב לכך. 

<שרה צימרמן:>
אבל אי-אפשר להגיד שהפרויקט הוא לדיור ציבורי. הפרויקט הוא לעם ישראל. אמנם במסגרות שאנחנו מעודדים אבל הדיור הציבורי זה פסיק מזה.  

<אריאל יוצר:>
ובטח שזה לא מטרת הכסף. 

<גיל סער:>
גם 15 יחידות לדיור ציבורי לתור ממתינים בתל-אביב יפו שעומד על 210 משפחות, אז אנחנו מדברים על מספר משפחות. היום תור ממתינים לדירה בתל-אביב-יפו בממוצע הוא 5 שנים. אם אנחנו יכולים להוריד את הממוצע הזה ל-4 שנים או ל-4.5 אז אנחנו פותרים בעיה של משפחה ל-6 חודשים.
<אריאל יוצר:>
אבל 10% מהכסף משמש עבור דיור ציבורי ו-90% עבור מטרות אחרות. ברור ש-10% הם מבורכים. דרך אגב, לא בטוח שהמסלול שלהם אבל המטרה כן. 
<גיל סער:>
ה-90% נועד לתת פיתרון דיור - - - 
<אריאל יוצר:>
לא מהכספים האלה, לכספים לדיור ציבורי ולא לדיור בר השגה. 
<גיל סער:>
אני יודע שהמדינה בסך-הכול מעוניינת ומעודדת את הנושא של דיור בר השגה והוא דבר שנמצא אולי עדיין בתהליך אבל הוא דבר שהמדינה מעוניינת בו. זה אחד הפרויקטים שיכולים לקדם.
<אריאל יוצר:>
השאלה מה מקור הכסף. זה כספי מכר של דיור ציבורי.

<גיל סער:>
אין שום בעיה. זה בסדר גמור, תאשרו לנו עם הכספים הללו לקנות דירות של דיור ציבורי.

<אריאל יוצר:>
תחזירו אותם למדינה ואז אנחנו נגנה. 
<גיל סער:>
בשביל מה להחזיר, זה לא כסף שלכם.

<אריאל יוצר:>
בוודאי שכן. 

<גיל סער:>
לא, לא. אם אתם אומרים שאתם תומכים בדיור ציבורי ובדיור בר השגה - - - 

<אביחי יפת:>
זה לא משא  ומתן כאן. אנחנו לא במשא ומתן מול שולחן הוועדה. אני מצטער. היינו מספיק במשא ומתן.
<לאה ורון:>
הוא הביע את דעתו, הוא לא עשה איתכם משא ומתן.

<אור עמית:>
אני מהמשמר החברתי.

אני רק רוצה להעיר הערת תם. כבוד היושב ראש נוהג לפנים משורת הדין ועם המון כבוד למנהל חברת "חלמיש" שבתור אזרחית פשוטה נשמעה לי שהוא לא עונה על השאלות שנשאלות.

<היו"ר כרמל שאמה-הכהן:>
כמו?

<אור עמית:>
כמו לאן הכסף הולך. זה שהוא אומר: לדעתי יש הרבה חברות כאלה. כל מיני אמירות מאוד מופשטות שלא מציגות נתונים. כולל זה שנשאר אצלו מכתב – זה בעצם ביזיון הוועדה. נדרש ממנו מכתב, זה נשאר אצלו. מה זה אומר? והוא אפילו לא טורח להגיד איזו התנצלות, שזאת לא התנהגות ראויה. 

אני חושבת שמהדברים האלה צריך לשפוט גם את הדברים האחרים שאדם אומר. 

<דוד דהאן:>
אני מהמשמר החברתי.
אתה הצגת כאן חוב של 260 מיליון שקל ששייכים לאזרחי המדינה. נתון אחד ניסית לפרט כאן? על מה צריך להיות חוב? חברת ניהול שמנהל דירות ששייכים לציבור ולמדינה, על מה הצטברו 260 מיליון? על הפקידות שאתם עושים שם? על מה הצטבר חוב של 260 מיליון?

<אריאל יוצר:>
כספי מכר, מכירת דירות. הם מכרו דירות בעלות מדינה ולא החזירו את הכסף חזרה. 

<דוד דהאן:>
איפה הכסף הזה? מה עשו איתו?

<אריאל יוצר:>
אצלם, שוכב בקופה. 

<דוד דהאן:>
אז למה צריך להחזיר רק 100 מיליון שקל במקום 260?

<אריאל יוצר:>
ה-100 מיליון מוסכם ועל 260 יש מחלוקת.

<דוד דהאן:>
למה צריך להיות דבר כזה?

<אביחי יפת:>
מצידי, שייתן את כל החוב. 

<דוד דהאן:>
אני מציע לשקול כדאיות ולהתקדם לכיוון של לבטל בכלל את החברות האלה. מה צריך אותן בכלל? הרי דב חנין הציע כאן שהאחריות תישאר במשרד השיכון. הם האחראים לטפל בדיור הציבורי. כשהכסף יישאר אצלם והם לא יהיו באמצע תקועים בגרון, אז הכול יתרכז במשרד השיכון. גם הכסף יישאר, הכול יישאר שם וכל האחריות תישאר שם. הרי כל הסמכויות מתפזרות ויוצרות סירקולציה של כל מיני בעיות שאף אחד לא יודע איפה כל סמכות נמצאת בכלל. אז כל אחד עושה מה שהוא רוצה ואין כאן תשובות ברורות לדברים.
יש כדאיות לפעול בעניין הזה ולבטל אותן. לא צריך אותן בכלל. שמשרד השיכון יטפל בזה והתקציב לדיור הציבורי יישאר במקום אחד. תודה. 
<ליה שמטוב:>
הגעתי כי הנושא הזה הוא חשוב מאוד. כנראה אני אחזור על דברים כי לא הייתי. עוד כשהתחילו בכנסת עם כל הנושא של החוקים של הדיור הציבורי, שטוב באמת למכור את הדירות לאנשים שגרים שם 20, 30 ו-40 שנה. מכרו ב-60% הנחה, ולחד הוריות ב-90% הנחה, לזוגות ב-50% הנחה אז נשאלה שאלה: בסדר, אבל יש עוד אנשים שמגיעים לארץ והם חסרי דיור. איפה הם יגורו? אז אמרו שהכסף שיגבו ממכירת הדירות איתו נבנה דיור ציבורי.

אני מבינה שזה כל החברות המשכנות שמכרו את הדירות במחירים מאוד מאוד זולים כי רצו להיפטר מהנכסים. לתחזק את הנכסים עולה הרבה כסף, זה גגות והבניין עצמו, חדר המדרגות והכול מסביב. אבל פה בכלל, כשכסף נמצא בחברה אז בכלל לא להעביר את הכסף לאוצר? אני באמת לא מבינה את זה. 
אם אתם הולכים לפשרה, איזו פשרה יכולה להיות? שמעתי פה ש-100 מיליון נשאר שם.

<אריאל יוצר:>
לא, 100 מוסכמים וזה לדיור הציבורי.

<אורלי לוי-אבקסיס:>
איך אנחנו מבטיחים שהכסף צבוע? למה חצי?
<ליה שמטוב:>
זה רק 160 ו-100 נשאר. למה?

<אריאל יוצר:>
יש מחלוקת על 260 מיליון שזה החוב הרשום. על 100 מיליון אין מחלוקת. זה משהו שצריך לחזור חזרה לתקציב משרד הבינוי והשיכון לתקנת הכנסה שם ומשם לדיירי הדיור הציבורי.

<אורלי לוי-אבקסיס:>
לבנייה של דיור ציבורי?
<אריאל יוצר:>
לקנייה. 

<אורלי לוי-אבקסיס:>
לרכישת מלאי לדיור הציבורי.
איך אנחנו בכלל מגיעים לקטסטרופה – סליחה, אני יודעת שאני באיחור. 

איך אנחנו מגיעים למצב שבו אנחנו רואים שיש לנו מחסור מאוד גדול? היתה החלטת ממשלה 476, אם אני לא טועה, שמדברת על כך שהכספים אמורים להיות להגדלה של המלאי שהלך והצטמצם עם כל מבצעי המכר. איך אנחנו מגיעים למצב שחברה משכנת מחזיקה בידיים שלה 260 מיליון שקלים כאשר כל העניין של הדיור הוא בקטסטרופה אחת גדולה. גם כאשר החמרנו את כל הקריטריונים שבהם זכאים היו בעבר זכאים והיום כבר לא. עובדה היא גם שבדוח מבקר המדינה האחרון למעלה מ-8,600 הגישו בקשות ורק 2,000 מהם התקבלו. כאלו שבעבר יכלו להיכנס לא נכנסו לתוך הסל של הזכאות. עדיין הכסף הזה שוכב לו באין מפריע. הוא לא צבוע, הוא לא משמש את הייעוד שאותו הוא אמור לקיים.

אותם אנשים, האוכלוסייה החלשה ביותר במדינת ישראל, נמצאת בחלקה באוהלים ברחובות הערים. החלק האחר נמצאים בתת תנאים. אני מכירה כמה משפחות של אימהות חד הוריות שנמצאות בסוכות בחורף. אני מתחננת ומתדפקת על דלתות משרד השיכון באין מענה, לא מבחינה כזאת ולא מבחינה אחרת. אבל למישהו יש זמן וגם אף אחד לא דורש את הכסף הזה. 
עכשיו נזכרו, בסדר. אז עכשיו צריך לפרק חברה כדי למצוא את הכסף. כמה זמן זה ייקח? לאן ניכנס? איך נבטיח את הכספים האלו?

<אריאל יוצר:>
את צודקת במאה אחוז. זאת באמת שערורייה שחברה חייבת למדינה כסף על מכר של דירות ושומרת אותם ולא מעבירה אותו. 

<אורלי לוי-אבקסיס:>
אתה יודע עוד איזו שערורייה יש פה? כמה התקציב של "חלמיש" לתת שירותים לדיירים שלהם שברובו, אדוני היושב ראש, השתמשו כדי לסלק את הדיירים ממקומם דרך בית משפט. אם אני לא טועה היה שם תקציב של 4 מיליון. 3 מיליון מתוכם הלכו על בתי משפט לסילוק אותם דיירים מכפר שלם. 
<גיל סער:>
כפר שלם איננו דיור ציבורי.

<אורלי לוי-אבקסיס:>
לא משנה. חלק מהתפקוד שלכם היה לטפל ואתם משקיעים את הכסף בלפגוע בזכאים לדיור. אתם משקיעים את הכסף בבתי משפט. את הכסף האחר, הגדול, השמן, 260 מיליון שקלים אתם מחזיקים באין מפריע. אני לא יודעת מה אתם קונים איתו, נדל"ן? מה, משחקים איתו בבורסה על חייהם של אותם אנשים שלשמם הכסף הזה יועד. הם נמצאים ברחובות עכשיו.

זאת פאדיחה שלכם, משרד האוצר. תסלח לי שנרדמתם עד עכשיו.

<אריאל יוצר:>
מה זה נרדמנו? השקענו בזה הרבה מאוד שעות.  

<אורלי לוי-אבקסיס:>
לאורך שנים. 2.7 מיליארד נכנסו ממבצעי המכר. כמה מתוכם עברו לבנייה או רכישה של דיור ציבורי? 7%. 
<אריאל יוצר:>
לא פחות ממה שנכנס. 

<דב חנין:>
אז השר אמר לנו לא אמת במליאה?
<אריאל יוצר:>
לא, אני אסביר. יכול להיות שהוא לא דייק בפרטים או שהוא לא הבין. יכול להיות.
<דב חנין:>
אז כולם מספרים לנו סיפורים ורק אתה יודע? זה מעניין.

<אורלי לוי-אבקסיס:>
יש לי את הנתון בדיוק.

<אריאל יוצר:>
מה שאני אומר כאן אני עומד מאחוריו. אם אתה סופר את הכסף שעבר לסוכנות היהודית – בגין מה עבר כסף לסוכנות היהודית? הכסף לסוכנות היהודית עבר בגין הדירות שלהם. היו דירות שלהם - - - 
<דב חנין:>
השאלה על מה הוצא הכסף.

<אורלי לוי-אבקסיס:>
סליחה, 7.5% מהתגמולים בגין מכירות הדירות רק הם הופנו לדיור ובחלקם הגדול זה היה לדיור לעולים. זה טוב וראוי אבל מה קרה עם כל ה-93% הנותרים? זה מסמך של הממ"מ שהוכן ביחד עם המשרדים שלכם ועקב אחרי הכסף.

<אריאל יוצר:>
אני מכיר, עשינו את המסמך יחד. המסקנות שם הם לא ש-7% מתוך הכסף הלך לרכישת דירות.

<אורלי לוי-אבקסיס:>
בבקשה: רכישת דירות בסכום של 205 מיליון שקלים, שהם 7.5% מהתגמולים בגין מכירת הדירות.

<אריאל יוצר:>
מתי? באיזו שנה? לאורך איזו תקופה.

<אורלי לוי-אבקסיס:>
אני חושב בעשור האחרון. אל תכניס לי עכשיו את דירות נ"ר, הגם שאני חושבת שהם כלולים פה. הם עדיין כלולים פה. 
<אריאל יוצר:>
רק בשנה האחרונה נרכשו 200 דירות. לכן, בשום פנים ואופן לא יכול להיות - - - 

<ליה שמטוב:>
איזו שנה אחרונה? מ-1.1.2011 - - - 

<אורלי לוי-אבקסיס:>
זאת קטסטרופה. אני חושבת שמשרד האוצר בכלל היה נוח לו כי כך הוא יכול היה לקדם את האג'נדה שלו.

<היו"ר כרמל שאמה-הכהן:>
שר השיכון בדיון האחרון שערכנו בעניין הזה הבטיח לבוא לדיון נוסף. אולי זה ה זמן לזמן את הדיון הזה?

<אורלי לוי-אבקסיס:>
אני מאוד בעד. אנחנו גם נבוא עם יותר פרטים. אני מאמינה שיהיו לי מחקרים נוספים. 

<לאה ורון:>
אפשר פשוט לבקש ממרכז המחקר והמידע. 

<ליה שמטוב:>
הייתי בגרמניה ביום השואה הבינלאומי ושם הם דיברו על המגורים, איזה עבודה הם עושים. מקהלות של קשישים - - - 

<לאה ורון:>
בישראל או בעולם?
<ליה שמטוב:>
בישראל. הם אמרו שהם מטפלים לא רק בדירות, הם גם עושים מעבר לזה. מה הם עושים עוד? פיזיותרפיה לאנשים. 

<שרה צימרמן:>
זה בבתי דיור מוגן. 

<אורלי לוי-אבקסיס:>
ככה הם מוכרים את עצמם בחו"ל?

<ליה שמטוב:>
הם מוכרים. זה פשוט היה - - - 

<אורלי לוי-אבקסיס:>
אם זה לא היה כל-כך עצוב, זה היה כל-כך עצוב כי מי שנתנו לו לשמור על זה, זה כמו חתול שנותנים לו לשמור על השמנת. אני לא יודעת איך זה מתנהל שם. אין לי מושג, משהו פה מסריח מאוד. אותם אנשים שנמצאים ברחובות ומפנים אצבע כל הזמן ומצפים מאיתנו, מהכנסת, לעשות ולהיות הפה שלהם. אם לא היינו מציפים את הנושא הזה בשנה האחרונה, גם לא תהיה להם כתובת. אנחנו לא נרפה מן הנושא הזה. 
אדוני היושב ראש, אני יודע שגם אתה לא תרפה כי הרגישות החברתית שלך פה היא לא משהו חדש. אני יודעת שהוועדה תמיד מסתכלת על האזרח החלש. 

אני אשמח שנעשה דיון הרבה יותר מקיף, נגיע עם הרבה יותר מסמכים. אני מקווה שנגיע לפיתרון שכמו שסגרתם אתמול את העניין, פחות או יותר מעכשיו לעכשיו. פתחתם מפעל שנתן פרנסה, לפחות לזמן הקרוב עד אשר יטופלו העניינים הבירוקראטיים, פרנסה לתקופת החגים לאנשים האלה. 
<דב חנין:>
איזו אופטימיות ועוד בסוף הדיון, היה לך כדאי. 

<אורלי לוי-אבקסיס:>
אני אגיד לך למה. אני מגלה שבוועדות כן מצליחים להעביר דברים. אדוני, לוועדה הזאת יש כוח. אתה יכול לעצור להם המון דברים עד שלא יפתרו את הבעיה הזאת ואתה גם יודע להשתמש בזה. אני סומכת עליך.

<היו"ר כרמל שאמה-הכהן:>
תודה רבה. אנחנו בעצם מסכמים את הדיון בכך שהוועדה תשקול דיון נוסף בהשתתפות שר הבינוי והשיכון בנושא הזה ובכלל בנושא הדיור הציבורי ובנושאים הפרטניים שהועלו ומסקנות יונחו בהתאם על שולחן המליאה.

תודה רבה לכל המשתתפים והיוזמים.

הישיבה נעולה. 

<הישיבה ננעלה בשעה 16:00.>
